Nafisa Mo‘minova grossmeysterlik, FIDE Gran-prisi va o‘z shiori haqida

Shu yilning 18—30-sentabr kunlari poytaxtimizda katta shaxmat bayrami o‘tkazildi. Xalqaro shaxmat federatsiyasi – FIDE Gran-prisining xotin-qizlar o‘rtasidagi  musobaqada 12 nafar shaxmatchi qizlar ishtirok etdi. Ular orasida yurtdoshimiz Nafisa Mo‘minova ham borligi faxr tuyg‘usini uyg‘otmay qolmadi. Nafisa bilan tanishish, suhbatlashish ilinjida u bilan bog‘landik.

 Nafisa Prezidentimizning maxsus sovg‘asi — zamonaviy kompyuter bilan taqdirlangan
Avvalroq esa “Daryo” internet-nashri shaxmatchi qizlarimizdan biri Hulkar Tohirjonova bilan suhbat uyushtirgan va unda opasi Nafisa Mo‘minova bilan ham suhbatlashish va’da qilingan edi.
Bugun va’daga vafo qilgan holda, Nafisa Mo‘minova bilan tanishtiramiz.

 Nafisa Meksikada o‘tkazilgan musobaqada, 2012-yil

Tug‘ilgan sanasi: 1990-yil 1-fevral
Nima bilan mashhur: Birinchi o‘zbek ayol xalqaro grossmeysteri. 2013-yil 8-mart — Xalqaro xotin-qizlar kuni arafasida bunday unvonga ega bo‘lgan Nafisa Prezidentimizning maxsus sovg‘asi — zamonaviy kompyuter bilan taqdirlangan.
Yutuqlari:
Hozir nima qiladi:  O‘zbekiston davlat jismoniy tarbiya instituti sport psixologiyasi yo‘nalishi 4-bosqich talabasi

 Rossiyada o‘tkazilgan musobaqadan, 2008-yil
Shaxmat olamiga 9 yoshimda kirib keldim
Oilada 3 qiz, 1 o‘gilmiz. Farg‘ona viloyatining “O‘zbekiston” tumanida o‘qib voyaga yetdim. Maktabda o‘quvchilik paytimda dadam Alisher Mo‘minov Qo‘qon shahridagi 6-musiqa maktabiga fortepiano to‘garagiga, birozdan keyin shaxmat klubiga ham singlim ikkimizni olib borgan. Dadamning bir xususiyati bo‘lganki, bizlarni bu qiz bola, bu o‘g‘il bola deb ajratmagan. Shaxmat to‘garagiga a’zo bo‘lgach, men va singillarimda qiziqishimiz ortayotganini ko‘rib, o‘zlari shug‘ullanishni boshlagan. Ertalab ishga ketishdan oldin shaxmat bo‘yicha masalani vazifa qilib berib ketardi, kechqurun ishdan qaytguncha vazifani bajarib qo‘yardik. Maktabga borishimizda ham, avval “maktabga nega ketyapsan, maqsading nima?” deb so‘rardi. Dadamning o‘zi professional shaxmatchi emas, lekin, professional kurashchi bo‘lgan. Oilada bobom ham shaxmatning ashaddiy ishqibozi.
Xullas, shaxmat olamiga 9 yoshimda qadam qo‘ydim. Musiqa bilan esa xayrlashishga to‘gri keldi.

 Uch opa-singil: Nafisa, Hulkar, Gulruhbegim. Toshkent, 2013-yil
Shaxmat – aql gimnastikasi
Shaxmatni aql gimnastikasi deyishadi. Chindan ham, shaxmat iroda, zehn, xarakterni toblaydi. Fikrlash doirasini mustahkamlashga, topqirlikka, yetti o‘lchab bir kesishga, xato qilmaslikka, vaqtdan unumli foydalanishga, ichki intizomga va intuitsiyani rivojlantirishga o‘rgatadi. Bular har bir insonning hayot yo‘lida asqotadigan muhim fazilatlardir. Dadam ko‘pincha “Shaxmat bu – tarbiya” deb aytadi. Shundan ular bizni shaxmat orqali tarbiyalagan, desam adashmayman.

 Meksikada o‘tkazilgan musobaqadan, 2012-yil
FIDE Gran-prisida jismoniy va ruhiy tayyorgarligim kamlik qildi
Toshkentda o‘tkazilgan ushbu nufuzli musobaqa tashkilotchilariga minnatdorchilik bildiraman. Bunday nufuzli musobaqa hamma mamlakatda ham o‘tkazilavermaydi. Bu yil Gran-pri bosqichida ilk marotaba ishtirok etdim. Undagi qatnashchilardan to‘rt nafari — Antuanetta Stefanova, Xarika Dronovalli, Olga Girya va xitoylik Chjao Syue bilan ilgari turli musobaqalarda o‘ynaganman. Biroq turnirda jismoniy va ruhiy tayyorgarligim kamlik qildi. Shunday bo‘lsa-da, musobaqa tajribamni oshirishimga imkon berdi. Shaxmatda har bir o‘yinga ma’lum vaqt beriladi. Agar o‘yinchi ana shu muddat davomida kerakli yurishlarni qilib ulgurmasa, unga mag‘lubiyat yoziladi.

 FIDE Gran-prisida ishtirokchi qizlar bilan, Toshkent, 2013-yil (Nafisa chapdan birinchi)
Musobaqada faqat g‘alaba uchun qatnashaman 
Menga birinchi xalqaro ayol grossmeysteri unvonini berishganda, buni yutuqlarimning debochasi sifatida qabul qilganman. Shu vaqtgacha musobaqalarda faqat g‘alaba uchun qatnashib keldim va shunday davom etaman!

 Malayziyada o‘tkazilgan musobaqadan, 2013-yil
Blits so‘rov:
Shiori: 7 marta yiqilsang, 8 marta tur (bu bugungi shiorim, ertaga o‘zgarishi mumkin, ayni kunlarda shu shiorga amal qilishga to‘g‘ri kelmoqda)
Sevimli kitobi: Xaruki Murakami “Dance, Dance, Dance”
Sevimli filmi: “Shoushenkdan qochish”, “Pianinochi” va “Maftuningman”
Sevimli sportchi: Vengriya shaxmatchisi Yudit Polgar
Sevimli sport turi: stol tennisi
Sevimli qo‘shiqchi: Zaz
Sevimli shahri: Toshkent
Shaxmatdan tashqari: suzish va aerobika bilan shug‘ullanadi

 FIDE Gran-prisining ochilish marosimidan, Toshkent, 2013-yil
Yurtimizda iqtidorli, ko‘plab yutuqlarga erishgan va albatta, havas qilsa arzigulik qizlarimiz ko‘plab topiladi. Nafisa Mo‘minova ular safidan mustahkam o‘ringa ega yoshlardandir.
Nafisaning kelgusidagi ishlarida omad va zafarlar tilab qolamiz!